[{"text_idx": "#000001", "text": "Iragana harrapatzea biziki zaila gertatzen dela ezaguna da. Nola pantailaratu duela mende bat baino gehiago gertatutako errealitate hura, fikzio bat sortu gabe, bizimoduaren lekukotza ahalik eta fidelena eraikiz? Erronka bere gain hartuz, Ritxi Lizartza eta Juan San Martin zuzendariek Ainaren historia ezezaguna berreskuratzea dute xede, Nafarroa eta Aragoiko emakume gazteak (kasu batzuetan 12 urtekoak, kontatzen denez), urtean hainbatetan Maulera joan etorriak egiten zituztenak alpargata lantegietan jarduteko, horretarako Pirinioen arrisku eta mehatxuak gaindituz. Bere ibilbide migratzaile etengabea behatuta, enaren jokabidearekin parekotasuna adierazi nahian jarri zitzaien filmaren izenburu ederreko ezizena. Bilaketa abentura honetan aurretiazko baliabide fisikoak eskasak dira, 1860 eta 1930 bitartean bildu diren argazki eta dokumentuak, bideo bakanen bat ageri da azken urteetan. Baina haritik tiraka, egin diren ikerketa eta irakurketa historikoak daude (Ve\u0301ronique Inchauspe\u0301-ren liburua pelikularen sustrai bezala planteatuko zaigu). Eta jakina, garai hura bizi zutenen oinordekoen oroitzapena, toki haien biztanleen memoria. Hala, dena baliatuta, eta Anne Etchegoyen kantariaren gidaritza tarteko (soinu banda ere egin du, Ainarak erdiguneko kanta tarteko, baina bigarren mailako funtzioa izango du musikak), lehorra dirudien putzu honetatik ur emankorren bat ateratzen den ikusiko dugu."}, {"text_idx": "#000004", "text": "Ainarak-ek ez du bere txikitasuna ezkutatzen, pelikula xume eta xamurraren autokonzientzia duela ematen du eta hori da, hain zuzen ere, bere izatasunaren argudio nagusiena, pelikularen marraztea emakume nekaezin haien neurrira ezartzen baita. Hastapena Erronkariko bailaretan egingo dugu, Pirinioak zeharkatu eta Maulen igaroko dugu filmaren pasarte mardula eta kontakizunaren azken partean hegoaldera itzuliko gara berriro ere, protagonisten pare. Ederra da behatzea nola filmaren egitura bera Ainara hauen bidaia haietara egokitu den."}, {"text_idx": "#000005", "text": "\u2018Bi Arnas\u2019 dokumentalaren emanaldiak, otsailean\nIbermedia programak 40.000 dolarrekin lagunduko du EQZE\nZabalik da 2023ko Caostica jaialdira lanak bidaltzeko epea"}, {"text_idx": "#000006", "text": "\u2018Bi Arnas\u2019 dokumentalaren emanaldiak, otsailean"}]